Pinnacle Point-moord: Bejaarde egpaar tree hier af  Johannes en Marietha Willemse (Foto: Verskaf) Marietha Willemse (79) het die afgelope twee jaar saam met haar man op die Pinnacle Point-landgoed in Mosselbaai gewoon waar sy die naweek vermoor is. Marietha en Johannes (86) was 55 jaar getroud en het in Mosselbaai kom aftree, het dr. Llewellyn Curlewis, strafregkenner wat namens die familie as woordvoerder optree, gesê. Die egpaar se drie kinders sal vandag met die bestuur van die landgoed vergader oor Saterdag se voorval waartydens hul ma vermoor en hul pa verskeie steekwonde opgedoen het. Maroela Media het vroeër berig Johannes het Saterdag omstreeks 10:00 alarm gemaak by die bure waarna daar ondersoek ingestel is en Marietha in die slaapkamer aangetref is. Die polisie is ontbied en Marietha se liggaam is in ŉ stoel aangetref. Sy het ŉ wond aan haar nek gehad. Johannes het verskeie steekwonde opgedoen en ontvang tans behandeling in ŉ hospitaal. Kapt. Malcolm Pojie, polisiewoordvoerder, het gesê sake van moord en poging tot moord word ondersoek en dat forensiese ondersoekers die toneel vir leidrade gefynkam het. “Die presiese omstandighede rakende die voorval sal deel vorm van die ondersoek. Inbraak kan nie uitgesluit word nie, maar alle moontlikhede word ondersoek.” Johannes en Marietha Willemse (Foto: Verskaf) Die huiseienaarsvereniging van die Pinnacle Point-landgoed het intussen gesê beeldmateriaal wat deur die landgoed se veiligheidskameras opgeneem is, is aan die polisie verskaf om hulle met hul ondersoek te help. “Die landgoed beskik oor gevorderde sekuriteitskameras en stelsels wat 24 uur per dag in werking is. ŉ Interne ondersoek het in hierdie stadium geen defekte of stelselonderbrekings getoon in die tydperk waartydens die voorval moontlik kon plaasgevind het nie,” het Harry Hill namens die huiseienaarsvereniging in ŉ verklaring gesê. “Die St. Blaize- openbare wandelpad, waaroor ŉ servituut geregistreer is, loop oor die omheinde landgoed van 438 hektaar. Veiligheidswagte is 24 uur per dag aan die diens by die wandelpad se ingange, en dit word ook deur termiese en analitiese sekuriteitskameras gemonitor. “Die landgoed grens vir ongeveer 4,3 km aan die rotsbesaaide kuslyn en ook afgronde. Die res grens aan digbeboste onbewoonde munisipale eiendom.” Enigiemand met inligting oor die voorval word versoek om die ondersoekbeampte, ao. Geoffrey Moos, te kontak op 044 606 5631 of 079 163 7659.